Pomáhať im správne sa rozhodovať - 1.časť

**Ukázať im dlhodobejšiu perspektívu**

Zisťujeme, že tínedžerov nemôžeme do ničoho nútiť, samy sa musia rozhodnúť či to urobia a tak pochopia, že ich konanie bude mať aj následky. Také, ktoré uplatní rodič, alebo prirodzené dôsledky. Je však dôležité, aby za svoj činy prevzali zodpovednosť. Nemôžeme ich ovládať, môžeme im povedať čo majú urobiť, navrhnúť im to, ale konečné rozhodnutie je na nich. Pre rodiča je to veľmi užitočné a oslobodzujúce.

Nenechajme sa zastrašiť veľkými témami ako je alkohol, sex, internet, sebaúcta. Nesmieme dovoliť, aby nám strach zabránil postaviť sa týmto problémom zoči - voči. V rokoch našej mladosti sme prechádzali akoby chodbou, na ktorej boli dvere s nápismi alkohol, drogy sex, ale boli zatvorené. Dnes sú otvorené a naši tínedžeri prechádzajú a  z miestností na nich volajú kamaráti- čo robíš tam vonku, poď k nám. Naša predstavivosť pracuje na plné obrátky, ale nesmieme sa chorobne báť.

Musíme im odovzdať naše hodnoty, nikde inde sa možno nedozvedia čo je skutočne potrebné pre ich dobrú budúcnosť. Nie sme a nemôžeme byť odborníkmi na drogy, ale čo môžeme a máme byť, byť - rodičmi. Oznámiť im čo ich čaká, keď sa budú správať nezodpovedne -fajčenie, alkohol..... primäť ich k tomu, aby rozmýšľali o situáciách a správaní, ktoré môžu spôsobiť závislosti, nežiaduce tehotenstvo, pohlavné choroby...

Aby si deti a tínedžeri mohli vytvoriť morálnu osnovu je dôležité, aby si od začiatku boli vedomí svojej hodnoty.

Musíme im dávať rady, aj keď sa zdá, že nás nepočúvajú, alebo s nami nesúhlasia. Keď sú deti dospelé často svedčia, ako v čase, keď to bolo práve potrebné si na to spomenuli. Aby sme im pomáhali správne sa rozhodovať, samy musíme poznať základné fakty a podľa toho ich pripraviť na život.

**Drogy, alkohol, sex**

Napr. pri **sex**e počkať až do manželstva hoci dnes mimoriadne klesá vek prvej sexuálnej skúsenosti. Nehovoriť hrozivo a negatívne, ale o hovoriť o tom, že sex je darom od Boha, chcem pre teba to najlepšie, nie ťa obrať o zábavu, ale aby si mal zábavu aj vzťahy, ktoré pretrvajú večne. Zdôrazňujeme im, že je to ich vlastná zodpovednosť vymedziť si tieto hranice a držať sa ich. Potom sa už len musíme spoľahnúť, že sa na základe našich rád a hodnôt , ktoré sme im vštepovali rozhodnú správne ( 16-18 rokov). Ak sa obávame, že sú pod tlakom prekročiť hranicu, znova a znova opakujeme naše zásady a varujeme, aby neurobili niečo, čo budú neskôr ľutovať.

**Internet.**

Virtuálny svet sa rýchlo mení, môže sa nám zdať, že o tom vôbec nič nevieme, ale musíme sa rýchlo zorientovať , aby sme vedeli, čo sa deje vo svete našich tínedžerov, aj pre to, aby sme ich mohli pri ich rozhodnutiach usmerňovať.

Skutočným rizikom pre deti je to, že zatiaľ čo trávia stále viac a viac času komunikáciou so svojimi virtuálnymi priateľmi, trávia ho stále menej so svojimi skutočnými priateľmi a ľuďmi, ktorí ich ľúbia, teda so svojou rodinou. Očného kontaktu dramaticky ubudlo a s tým súvisí, že naše deti sa neučia ako vychádzať s ľuďmi, ako sa správať vo vzťahoch, ich sociálne zručnosti sa nerozvíjajú naplno, tie sú však vrcholne dôležité, ak majú mať v budúcnosti úspešné vzťahy a manželstvá. Viesť ich príkladom. Ani samy nebehajme s laptopom, či neustále nekontrolujme e mail. Musia vedieť, že na internete je veľa negatívnych vecí, musia rozoznávať či je to zlé, alebo ma to buduje, neutrálne alebo škodlivé pre ich blaho alebo ich rovesníkov. Niektorí rodičia si myslia, že ak samy sa ako tínedžeri nesprávali zodpovedne, nemajú právo svoje deti viesť, či stanovovať im hranice. Nesmieme sa dať zastaviť vlastnými chybami.

Skôr im môžeme odovzdať, čo sme sa možno na vlastných chybách naučili.